Regeringen vil gøre Danmark mere sikkert ved at nægte danske fremmedkrigere at søge hjælp på danske ambassader og konsulater i udlandet. Men den gør snarere det modsatte. Det vurderer flere eksperter.

»Intentionerne om at gøre Danmark så sikkert som muligt er jo gode, men paradoksalt nok gør de præcis det modsatte. Der er stor enighed blandt fagfolk om, at det sikreste ville være at tage dem hjem,« siger Tore Hamming, forsker i radikalisering og ph.d.-stipendiat i jihadisme ved European University Institute. Det skyldes blandt andet, at efterretningstjenesten har bedre forudsætninger for at overvåge fremmedkrigerne, hvis de befinder sig på dansk jord.

»Danmarks forslag kan give bagslag,« supplerer Amarnath Amarasingam, forsker i ekstremisme ved Queens University i Canada.